Yubu 7
1“Kwo me lobo man tek calo tic matek pa lumony;
dano tyeko karene macalo lapakaca.
2En cal ki opii ma paro bedo i tipo,
rom ki lapakaca ma tamme okemo mucara.
3Kumeno an gimiya abedo abeda noŋo pi lwak dwe mapol,
nino ki nino aciro ayela dyewor.
4Ka abuto piny apenyo ni, ‘Abia malo awene?’
Ento dyewor ri nakanaka,
kun abedo ka pwodde apwoda nio wa okogweno.
5Kwidi ki cilo ma odille kacel oboyo koma woko,
del koma tal woko ci dok cwer tut
6Nino acel acel kato madwir makato yat cweyo boŋo,
ci tum woko kun weka laboŋo gen mo.
7“Lubaŋa, po ni kwona rom ki yamo;
waŋa pe dok bineno gin maber wacel.
8Ŋat ma waŋe onena pe binena doki;
ibiciko waŋi pi nena, ci inoŋo an ape.
9Macalo pol ket ci pe dok nen,
kumeno ŋat mucito piny i lyel pe kato woko.
10En pe dok aye i ode,
kadi kabedone pe ŋeyo en doki.
11“Kumeno pe dok abijuko doga.
Awinyo arem i cwinya, myero aloki;
myero akok, pien iya kec.
12An abedo nam bo, nyo min kulu,
mumiyo imito tweya woko?
13Ka awaco ni, ‘Kabutona bikweyo cwinya,’
nyo ni, ‘Arem koma bikwe ka abuto piny,’
14ci in iryaŋo koma ki lwak lek ma bino i wiya,
imiyo lworo maka matek pi gin ma anene dyewor.
15Kono do gideya woko!
Twora ata awek bedo ki arem man.
16Adag bedo kit man; pe amito kwo nakanaka.
Wek abedi, pien nino me kwona calo yamo noŋo.
17-“Dano obedo gin aŋo, mumiyo pire bedo tek boti-ni?
Piŋo iketo cwinyi i kome kuman?
18Ibedo ka lime odiko odiko, kun iteme teretere.
19“Ibibedo ka nena pi kare ma rom mene,
ma pe iloko waŋi ineno cen ka mukene?
Pe koŋ iweka kare manok ma rom, ma mwonyo laa keken?
20Ka abalo, ci atimo gin aŋo i komi, in lagwok dano?
Piŋo ibaya ki toŋŋi kare ducu,
macalo dano ma pwonyo lweny?
Piŋo adoko calo yec mapek boti?
21Piŋo pe itima kica pi rocca?
Dok pe ijwayo balla woko piŋo?
Pien koni doŋ gibiyika woko; ibiyenya ento pe ibinoŋa.”